Botswana se nuwe president ingehuldigMokgweetsi Masisi. Foto: ANA. Pres. Cyril Ramaphosa het vir Mokgweetsi Masisi, die nuutverkose president van Botswana, namens die mense van Suid-Afrika en die Suid-Afrikaanse regering gelukgewens met sy inhuldiging. Die departement van internasionale betrekkinge en samewerking het Sondag gesê Ramaphosa het sy beste wense aan Masisi oorgedra ná hy Sondag ingesweer is. Masisi het die leisels oorgeneem by Ian Khama wat uitgetree het na twee termyne. Ramaphosa het die mense van Botswana geloof vir die rustige oorgee van mag en omdat hulle daardeur weereens “ŉ goeie voorbeeld van demokrasie vir die kontinent gestel het”. Ramaphosa het beaam dat Suid-Afrika sal voortgaan om saam met Botswana te werk aan ŉ hele reeks kwessies. Hy het ook bygevoeg dat hy opgewonde is om Masisi later vandeesjaar te ontmoet by die vyfde sessie van die Suid-Afrika-Botswana Binasionale Kommissie.